Potch-student, vier ander sterf in ongelukMarelize Steyn (Foto: Marelize Steyn, Facebook) “Sy was ŉ beeldskone dame met ŉ hart van goud. Sy het altyd ’n glimlag op haar gesig gehad en haar liefde vir die Here het deur haar geskyn.” Só sal die meisies van die LaVaria-dameskoshuis aan die Noordwes Universiteit (NWU) vir Marelize Steyn (20) wat Saterdagoggend in ’n gru-ongeluk omgekom het, onthou. Steyn en vier ander mense is dood toe twee ligte motors op die Ventersdorppad in Noordwes trompop gebots het. Volgens kol. Adéle Myburgh, woordvoerder van die polisie, het die ongeluk omstreeks 04:30 op die R53-pad tussen Potchefstroom en Ventersdorp plaasgevind. Drie voertuie – ’n silwerkleurige Volkswagen Polo, ŉ silwerkleurige Toyota Etios en ŉ wit Toyota Yaris – was in die ongeluk betrokke. Steyn was in die Toyota Etios. “Steyn het in die rigting van Ventersdorp gery en die ander twee motors was op pad Potchefstroom toe. Volgens inligting het die Polo die Yaris verbygesteek en kop-aan-kop met Steyn se Etios in die aankomende baan gebots,” vertel Myburgh. “Vier insittendes in die Polo, twee mans en twee vroue, is op die toneel dood verklaar. Die vyfde passasier in dié motor is met ernstige beserings na ’n hospitaal in Potchefstroom gehaas. Al die insittendes in die Polo is tussen die ouderdom van 30 en 35 en inwoners van Ventersdorp.” Steyn het op die toneel aan haar beserings beswyk. Die passasiers in die Yaris het ongedeerd van die voorval afgekom. Steyn was ’n onderwysstudent aan die NWU en inwoner van die LaVaria-dameskoshuis. Sy kom oorspronklik van Askham in die Noord-Kaap. Haar vriende het haar as ’n “Kalahari-kind” beskryf. Steyn se vriende en medestudente het op sosiale media hul medelye betuig. “Sy het altyd met genade, integriteit en deernis opgetree,” skryf Janke Sckonken. “Ek weet die Here het ’n blink plan met jou gehad. Jy is een van die mooiste beeldskone dames wat ek geken het. Jou ma-hulle het goed gedoen! Jy is só mooi grootgemaak. Ek onthou hoe ek en jy altyd gehuil het as ons terug Potch toe moet gaan om te studeer. Ons al twee is lief vir ons ouerhuis. Jy het ook altyd jou familie gekies. Een van jou mooiste eienskappe,” skryf Johnny Meyer. “My woorde is min en my hart is so seer, maar die Here kon nie meer wag om sy Kalahari-kind aan sy sy te hê nie. Ons weet jy kyk elke aand hoe die son sak oor die rooi duine en net hoop vir nog ’n bietjie reën, groen velde en vet skapies. Ai, my Marta, wie sou nou raai dat ons laaste gesprek oor ons volgende koffie-date ons laaste sou wees,” skryf Kaylynn Hanekom.